ด่วน! ก.ล.ต.สั่งถอนใบอนุญาตมาร์เก็ตติ้ง “แอพเพิล เวลธ์” 10 ปี ฐานล่อลวงลูกค้าซื้อ-ขายหุ้น
ก.ล.ต.สั่งถอนความเห็นชอบผู้แนะนำการลงทุน“แอพเพิล เวลธ์”10ปีฐานลวงลูกค้าซื้อ-ขายหลักทรัพย์ โดยมีผลตั้งแต่วันที่ 21 ต.ค. 60
24 ต.ค. 2560

สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต.เปิดเผยว่า  ก.ล.ต.ได้สั่งเพิกถอนการให้ความเห็นชอบผู้แนะนำการลงทุนด้านตลาดทุน นายพิสิษฐ์ ผ่องเผือก เป็นเวลา 10 ปี ขณะกระทำผิดสังกัดบริษัทหลักทรัพย์ แอพเพิล เวลธ์ จำกัด (มหาชน) กรณีหลอกลวงลูกค้าหลายราย จัดทำเอกสารเป็นเท็จ นำเงินของลูกค้าไปใช้ประโยชน์ และใช้บัญชีหลักทรัพย์ของลูกค้าซื้อขายหลักทรัพย์เพื่อตนเอง
โดย ก.ล.ต. ได้รับรายงานการร้องเรียนจากลูกค้าบริษัทหลักทรัพย์ แอพเพิล เวลธ์ จึงได้ตรวจสอบเพิ่มเติมพบว่า นายพิสิษฐ์ชักชวนให้ลูกค้ารายหนึ่งซื้อขายหลักทรัพย์โดยระบุว่า จะได้ผลตอบแทนร้อยละ 8 ภายใน 6 เดือน และเมื่อลูกค้าหลงเชื่อและโอนเงินมาให้ โดยนายพิสิษฐ์ได้บันทึกข้อมูลในเอกสารของบริษัทและระบุว่า เป็นเงินที่โอนมาจากพี่สาวของตน เพื่อนำเข้าบัญชีซื้อขายหลักทรัพย์ของพี่สาวซึ่งนายพิสิษฐ์ได้เปิดไว้เพื่อตนเอง จากนั้นได้นำเงินไปใช้ซื้อขายหลักทรัพย์เพื่อประโยชน์ของตนเอง
นอกจากนี้ นายพิสิษฐ์ยังแนะนำให้ลูกค้ารายอื่นซื้อหุ้นโดยอ้างว่าจะเข้าจดทะเบียนในตลาดหลักทรัพย์แห่งประเทศไทย ทั้งที่เป็นหุ้นที่จดทะเบียนในตลาดหลักทรัพย์ฯ อยู่แล้ว โดยให้ลูกค้าโอนเงินเข้าบัญชีของตนเอง แต่ไม่ได้ซื้อหุ้นให้ลูกค้า และยังพบว่า นายพิสิษฐ์ได้ใช้บัญชีของลูกค้าอื่นอีก 2 ราย ซื้อขายหลักทรัพย์เพื่อตนเองเนื่องจากบัญชีที่ใช้ชื่อพี่สาววงเงินเต็มอีกด้วย ซึ่งการกระทำทั้งหมดก่อให้เกิดความเสียหายแก่ลูกค้าหลายรายเป็นจำนวนมาก
การกระทำของนายพิสิษฐ์ข้างต้นเป็นการไม่ปฏิบัติหน้าที่ด้วยความซื่อสัตย์สุจริตตามประกาศคณะกรรมการกำกับตลาดทุน* ก.ล.ต.  จึงเพิกถอนการให้ความเห็นชอบการเป็นผู้แนะนำการลงทุนด้านตลาดทุนและกำหนดระยะเวลาในการรับพิจารณาคำขอความเห็นชอบเป็นบุคลากรในธุรกิจตลาดทุนรายนายพิสิษฐ์เป็นเวลา 10 ปี มีผลตั้งแต่วันที่ 21 ตุลาคม 2560
ทั้งนี้ บริษัทหลักทรัพย์ แอพเพิล เวลธ์ ลงโทษนายพิสิษฐ์ให้พ้นสภาพจากการเป็นพนักงาน โดยมีผลไปแล้วตั้งแต่วันที่ 1 เมษายน 2559
ก.ล.ต. ขอเตือนว่า ผู้ลงทุนควรหมั่นตรวจสอบเอกสารการโอนเงินและการซื้อขายหลักทรัพย์เป็นประจำ โดยในกรณีที่มีข้อสงสัยในความถูกต้องของเอกสาร ผู้ลงทุนควรสอบถามไปยังฝ่ายปฏิบัติการของบริษัทหลักทรัพย์นั้น ๆ และในการโอนเงินเพื่อทำธุรกรรม ผู้ลงทุนจะต้องโอนเงินเข้าบัญชีบริษัทหลักทรัพย์ต้นสังกัดเท่านั้น และต้องไม่รับฝากหุ้นของผู้แนะนำการลงทุนไว้ในบัญชีซื้อขายของตน เพื่อป้องกันการถูกหลอกลวงและเกิดความเสียหายในที่สุด